- Vi kan ikke åpne slusene fullstendig - vi er tross alt i november måned når denne kampen spilles. Vi har lagt ut 4500 billetter for forhåndssalg, og når vi legger til fribillettene i et antall på ca. 1600 betyr det at grensen er nådd når de forhåndssolgte billetene er gått, sier daglig leder Henrik Hoff i AaFK.
- Den berømte fjellsiden vår tåler ikke flere tusen mennesker dersom vi eksempelvis får snø som blir liggende der på kampdagen. Da er det ingen liten risiko forbundet med å sende haugevis av folk dit, og den risikoen verken vil eller kan vi ta.
Men Hoff gir et håp om utvidet kapasitet.
- Torsdag vil vi ta den endelige avgjørelsen. Dersom vi har mildt vær da og værmeldingene er gunstige for lørdagen, vil vi kunne øke publikumskapasiteten. Men i utgangspunktet vil vi altså redusere kapasiteten adskillig i forhold til eksempelvis Molde-kampen, da 10.000 tilskuere var samlet på Kråmyra. Samtlige av våre hjemmekamper i eliteserien har fått strålende kritikk av kampinspektørene og det lokale politiet, arrangementsmessig har det ikke vært noenting å sette fingeren på. Men vi er oss vårt ansvar bevisst, og vi gambler ikke med sikkerheten til våre publikumere, fastslår Hoff.
Så da gjelder det å kjøpe seg billett i en fei. Hele den siste serierunden går merkelig nok lørdag klokka 13, og dette ugunstige tidspunktet vil nok medføre at publikumsrekorden fra Molde-kampen ikke er i fare. Men mye folk blir det - det er tross alt i denne kampen AaFK minst skal sikre seg kvalifisering for et fornyet liv i eliteserien.